Tunnelbiller

jordtunnelbiller (Anommatinae)
 Teredinae
 tunnelbiller (Bothriderinae)

Tunnelbiller (Bothrideridae) er en liten familie av biller som lever i ganger i død ved. Noen er soppetere, andre er parasitter på vedborende insekter. Det er funnet fem arter i Norden, tre av dem i Norge, to av disse foreløpig bare på Akershus festning.

Utseende 
Små til middelsstore (3,5 – 8 mm), avlange, sylindriske til noe flate biller, dekkvingene vanligvis med lengdekjøler. Hodet er stort og bredt med små, utstående fasettøyne. Antennene er omtrent så lange som hodet er bredt eller litt lengre, 11-leddete med en kraftig, to-leddet kølle (av og til synes den bestå av bare ett ledd). Brystskjoldet (pronotum) er omtrent firkantet sett ovenfra, lengre enn bredt, av og til med påfallende groper, opphøyde kjøler eller pigger. Dekkvingene er avlange, parallellsidige, fint hårete, vanligvis med flere tydelige lengdekjøler, av og til også med påfallende knøler. Beina er middels lange, slanke, med fire-leddete føtter.

Levevis 
Tunnelbillene lever i ganger i død ved. Noen er soppetere, andre angriper larver, pupper og nyklekte voksne av treborende biller, særlig trebukker (Cerambycidae). Arten Dastarcus helophoroides har blitt forsøkt i biologisk bekjemping av trebukken Monochamus alternatus i Kina og Japan. Denne angriper bartrær og kan gjøre stor skade fordi den sprer en parasittisk sopp. Dastarcus-hunnene legger egg i klynger på veggene i vertens larveganger. Disse klekkes til aktive, førstestadiums larver, som kryper rundt til de finner en larve eller puppe, paralyserer denne og forandrer seg til beinløse "mark"-lignende larver, som spiser av den lammede verten. De utvikler seg ganske raskt, spinner en kokong, forvandler seg til en puppe, den voksne billen klekkes og overvintrer inne i larvegangen. Forsøk tyder på at Dastarcus kan ødelegge en stor del av Monochamus-larvene og -puppene i et område.

Systematisk inndeling 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien glans- og flatbiller, Cucujoidea
 Familien tunnelbiller, Bothrideridae Erichson, 1845
 Underfamilien jordtunnelbiller (Anommatinae) Ganglbauer, 1899
 Slekten Anommatus Wesmaël, 1835
 Anommatus duodecimstriatus (Müller, 1821) – kjent fra Norge, Sverige og Danmark
 Anommatus diecki Reitter, 1875 – kjent fra Norge og Sverige
 Underfamilien Teredinae Seidlitz, 1888
 Slekten Oxylaemus Erichson, 1845
 Oxylaemus variolosus (Dufour, 1843) – kjent fra Sverige
 Slekten Sosylus – Sør-Amerika
 Slekten Teredus Dejean, 1835
 Teredus cylindricus (Olivier, 1790) – kjent fra Sverige og Danmark
 Underfamilien Bothriderinae Erichson, 1845
 Slekten Bothrideres Dejean, 1835
 Bothrideres contractus (Geoffroy, 1785) – kjent fra Norge, Sverige og Finland
 Slekten Antibothrus
 Slekten Aeschynteles
 Slekten Dastarcus
 Slekten Leptopglyphus
 Slekten Machlotes
 Uklart hvilken underfamilie disse tilhører
 Slekten Abromus
 Slekten Deretaphrus
 Slekten Lithophorus
 Slekten Ogmoderes
 Slekten Prolyctus

Referanser

Kilder 
 Olberg, S. og Olsen, K.M. 2009. The genus Anommatus Wesmael, 1835 (Coleoptera, Bothrideridae) in Norway. Norwegian Journal of Entomology 56: 143-145.
 Silfverberg, H. 1992. Enumeratio Coleopterorum Fennoscandiae, Daniae et Baltiae (liste over Nordens biller). Helsinki.

Eksterne lenker 
 
 Bothrideres contractus, fra Atlas of the family Bothrideridae of Russia, foto av K.V. Makarov: 

Biller
Biller formelt beskrevet i 1845
Dyr formelt beskrevet av Wilhelm Ferdinand Erichson